《送张纪善世昌致仕归乡》
明代·杨荣

鸟倦归旧林，鱼潜依故渊。物性尚如此，人道岂不然。

张君清流彦，早岁志精专。德行务脩省，问学深穷研。

一自永乐初，擢桂偕群贤。亲藩列清秩，辅导心乾乾。

清操挺松柏，岂为桃李妍。设醴眷弥厚，匡正情愈坚。

流光倏已迈，奄忽三十年。顾惟衰老至，白发已盈颠。

鹏程宜远举，素志未获宣。封章达九重，乞身返林泉。

圣情特矜悯，诏许归园田。朝出蓟门道，暮登潞河船。

鸿鹄遂远适，不为羁绊牵。迢迢闽关路，遥望渺南天。

亲宾共迎候，欢然相后先。溪山澹清旷，风月蔼无边。

壶觞适优逸，杖履惬盘旋。愿言慎调摄，寿祉永绵绵。

作者简介：（1371—1440）明福建建安人，字勉仁，初名子荣。建文二年进士。授编修。成祖即位，入文渊阁，令更名荣。多次从成祖北巡及出塞，凡宣诏出令，及旗志符验，必得荣奏乃发。累官文渊阁大学士。永乐二十二年之役，抵达兰纳穆尔河，不见敌，议进止，惟荣与金幼孜言宜班师。帝从之。中途，帝卒。荣与幼孜以去京师远，秘不发丧。仁宗即位，累进谨身殿大学士，工部尚书。宣德元年，汉王朱高煦反，荣首请帝亲征。加少傅。正统三年进少师。荣历事四朝，谋而能断。与杨士奇、杨溥同辅政，并称三杨。卒谥文敏。有《后北征记》、《文敏集》。